
CHANTELLE SHAW

Løgn og lengsel

Oversatt av Rita Grødahl

MINISERIE: DEN BESTE SOMMEREN


Solfylte dager, milde briser og spirende kjærlighet. Fuglesang, søt musikk og dans under en stjerneklar himmel. Det er ingenting som kan måle seg med herlige sommerdager og -netter man aldri kommer til å glemme! Dette er del en i miniserien Den beste sommeren.

Chantelle Shaw bor ved kysten av Kent og lager historiene sine mens hun går turer langs stranden. Hun har vært gift i over tretti år og har seks barn. Hennes forkjærlighet for å lese og skrive Harlequinbøker begynte i tenårene, og hennes første bok ble utgitt i 2006. Chantelle liker sterke og litt uvanlige karakterer. Hun liker også hagearbeid, gå turer og et glass vin.


Til Oly, som alltid finner en løsning! 


Prolog

Et streif av kveldssol skinte inn gjennom vinduet og glitret i den enorme diamanten på Eleanors finger. Hun strakte ut hånden og beundret den. Den var innfelt i platina, og smaragdslipt. Hun hadde gispet da Jace åpnet den lille fløyelsesken tidligere på dagen og avslørte forlovelsesringen. De hadde ruslet sammen ved Seinen i Paris, da han stoppet og snudde seg mot henne. «Vil du gjøre meg den ære å gifte deg med meg, pouláki mou?» hadde han spurt henne mykt. I noen sekunder var hun for overrasket til å svare, lurte på om hun hadde hørt feil. Joe Zagorakis var som en gresk gud av en mann, og det at han hadde bedt henne om å gifte seg med ham, var umulig. Henne. Lille, ordinære Eleanor Buchanan. Det var som et eventyr.

«Meg? Vil du gifte deg med meg?» hadde hun stammet.

«Ja, deg.» Det skjeve smilet hans hadde fått hjertet hennes til å banke hardt.

«I så fall er svaret ja», hadde hun svart med et glitrende smil. «Å, Jace, jeg elsker deg så høyt,» mumlet hun lavt da han dro henne inntil seg. «Selvfølgelig vil jeg gifte meg med deg.»

Hun hadde følt seg lett og lykkelig da de gikk tilbake til hotellet for å skifte til middag. Nå hadde hun nettopp brukt dørkortet Jace hadde gitt henne og gikk inn i suiten hans. Han var ikke å se. Men kanskje holdt han fortsatt på å skifte, eller kanskje var han i dusjen. Hun rødmet ved tanken på den muskuløse kroppen hans. Hun tenkte på båtturen rundt den greske øya Naxos for to måneder siden. Jace, i shorts, solbrun og helstøpt. Hun hadde kjent seg sterkt tiltrukket av ham under cruiset. Og hun tenkte på ukene etterpå, da han jevnlig fløy fra Thessaloniki til London for å besøke henne. Hun falt fullstendig, og var etter hvert blitt hodestups forelsket. Hun var sikker på at Jace gjengjeldte følelsene.

Hun krysset stuen, og så det intimt dekkede bordet. En flaske champagne på is, en stor bukett røde roser midt på bordet. Den tunge duften av roser fylte luften. Hjertet hennes hoppet over et slag.

Hun satte fra seg esken med greske bakervarer, Jaces favoritter, på bordet. Dette var første gangen hun var i Paris. Da de kom tidlig på morgenen, hadde Jace tatt henne med til en gresk kafé hvor de fikk servert sterk, svart kaffe og honningkaker. Det hadde moret Eleanor å oppdage at den staute forretningsmannen Jace Zagorakis var svak for søte kaker. Det var så mye hun fortsatt ikke visste om ham, tenkte hun. Bestefaren ville uten tvil ha rådet henne til å vente med å gifte seg, men Kostas var borte nå. Og enda så mye hun savnet ham, kjente hun også en ny følelse av frihet hun aldri hadde følt mens han levde. Pappoús hadde vært familiens overhode. Ikke at familien var særlig stor nå. Det var bare henne, broren og søsteren, som begge var dypt skuffet over at bestefaren hadde etterlatt hotellkjeden Gilpin Leisure til henne. Med et sukk skjøv hun det ut av tankene. I dag var den beste dagen i hennes liv. Hun ville ikke tenke på det.

Blikket hennes gled over rommet. Gjennom den åpne døren til soverommet så hun en enorm dobbeltseng. Det kriblet i magen. I dag var kvelden det skulle skje. Jace visste ikke at hun var jomfru. Hun håpet inderlig at han ikke ville bli skuffet. Når de kysset, ble luften elektrisk ladet rundt dem, men han hadde hittil vært tålmodig og ikke presset henne. Men nå var hun klar, rede til å gi seg hen, vise ham sin kjærlighet. Hun var klar til å gi ham kroppen sin, og hjertet sitt. Hun var ikke bekymret for å miste møydommen, men hun gruet seg til å stå naken foran ham. Det var opplagt at han kom til å se det røde arret på ryggen hennes. Da hun var tretten, måtte hun opereres i ryggraden på grunn av en skjevhet. Tilstanden het skoliose. Operasjonen var vellykket, men det gikk et langt arr  fra nakken til korsryggen hennes. Hun unngikk alltid å vise seg uten klær. Det var også derfor hun hittil hadde unngått seriøse forhold til menn. Jace hadde greid å nå inn til henne, men under hele båtturen i Hellas hadde hun hatt på seg en heldekkende badedrakt med høyt skåret halskant, dekket av en sarong, så han hadde aldri sett arret.

Hjertet hennes hoppet over et slag igjen da hun plutselig hørte den mørke stemme hans. De tynne gardinene foran glassdørene til balkongen beveget seg, og hun fikk øye på den høye skikkelsen hans der ute. Han holdt telefonen foran seg.

«Fikk du meldingen min, Takis?»

«Ja», hørte hun en dempet mannsstemme svare. Mannen var på høyttaler. «Jeg antar dette med at du skal gifte deg er en spøk?» Mannen lo.

«Tingene er ikke helt som de ser ut som», svarte Jace.

Eleanor var på vei ut døren til korridoren, for å la ham ta den private samtalen i fred, men stoppet da hun hørte den harde tonen i stemmen hans. Begge mennene snakket gresk, et språk hun snakket flytende.

«Så du skal virkelig forlove deg med Eleanor Buchanan», sa mannen i den andre enden sjokkert. «Til tross for at hun er barnebarnet til Kostas Pangalos, som du foraktet da han var i live.»

«Det har ikke forandret seg», svarte Jace, igjen med det harde tonefallet.

Eleanor kjente seg plutselig kald. Samvittigheten sa henne at hun burde gå. Jace ventet henne ikke før om en stund, og hun burde virkelig vise respekt for privatlivet hans, men føttene hennes var som frosset fast i gulvet.

«Du har snakket i evigheter om at Kostas svindlet faren din for hans andel i hotellet og at Dimitri omsider gikk konkurs, så hvorfor i all verden skulle du gifte deg med barnebarnet hans?» Mannen virket forvirret.

«Som du vet, forsøkte jeg å kjøpe Pangalos før Kostas døde. Han avslo. Da jeg fikk høre at han etterlot ansvaret til Eleanor, visste jeg ikke om hun var klar over feiden mellom min far og hennes bestefar. Det var derfor jeg ba deg ta kontakt med henne og forsøke å gjennomføre et oppkjøp.»

«Jo … Men jeg må innrømme at jeg er overrasket», sa Takis. «Jeg har jo møtt henne. Hun er både sjarmerende og pen, på en nedtonet måte, men ikke akkurat den typen kvinne du vanligvis omgås med. Søsteren hennes, derimot, er slående vakker. I alle fall ut fra det jeg har sett på bilder i sladrebladene. Er du forelsket?»

Jace lo. Men det var ikke den latteren Eleanor kjente. Ikke den varme, forførende stemmen som hun elsket. Denne stemmen var kald og kynisk.

«Vel, hun er kanskje ikke så iøynefallende som søsteren. Hun er mer som en liten, grå spurv i sammenligning. Forlovelsen er da også en mer praktisk ordning fra min side. Det handler ikke om kjærlighet.»

Eleanor kjente et stikk i brystkassen. Luften ble som sugd ut av lungene, og hun fikk ikke puste. Jace kalte henne ofte pouláki mou, som på engelsk kunne oversettes med lille fugl. Hun hadde trodd at kallenavnet var et tegn på affeksjon. Kjærlighet. Nå viste det seg at han så på henne som en kjedelig, grå spurv. Men Jace elsket henne, gjorde han ikke det? Hvorfor skulle han ellers be henne gifte seg med ham? Når hun tenkte seg om, hadde han faktisk aldri sagt det rett ut. Da hun hadde sagt at hun elsket ham, dro han henne inntil seg og kysset henne til hun skalv av begjær og glemte alt annet.

Hun stirret på sitt eget speilbilde i det enorme speilet på veggen og så at hun var blitt blek. Den nye kjolen i rosa silke var enkel. Håret hadde hun satt opp med en matchende sløyfe, samlet i en enkel hestehale. Riktignok var utringingen i kjolen litt mer vågal enn hun vanligvis ville ha valgt, men hun hadde tatt sjansen, selv om hun faktisk tok på seg en hvit cardigan rett før hun gikk fra rommet sitt, for ikke å føle seg for naken. For utfordrende. Sammenlignet med søsteren, eller andre, mer sofistikerte kvinner i de rikes verden, var hun hverken sofistikert eller sexy. Hun hadde faktisk flere ganger lurt på hvorfor Jace fant henne tiltrekkende. Nå viste det seg altså at han hadde løyet hele tiden. Hun kjent seg kvalm, øynene flommet over, og tårene begynte å renne nedover kinnene. Hun mintes nå at en mann hadde kommet til Francine’s, et av hotellene i Gilpin Leisures, og presentert seg som Takis Samara, direktør for en kjede av greske luksushoteller ved navn Perseus. Han hadde vært veldig pågående og ytret interesse for å kjøpe Pangalos. Hun hadde gitt ham et høflig nei, til tross for det meget rause tilbudet, og informert ham om at hun ikke kom til å selge noen av hotellene i kjeden.

Nå forsto hun at Jace kun ønsket seg hotellet, ikke henne. Hun var sønderknust, og kjente en intens trang til å stikke av, til å gjemme seg som et såret dyr. Men hun tvang seg til å bli stående da han fortsatte å snakke.

«Et ekteskap med Eleanor er den eneste måten å få tilbake hotellet bestefaren hennes stjal fra far på. Jeg fant ut at en klausul i Kostas’ testamente krevde at Pangalos måtte bli i familiens eie.» Han bannet lavt. «Den helsikes gamlingen må ha godtet seg, sikker på at han hadde stoppet meg fra å ta tilbake det som rettmessig skulle vært mitt. Men så traff jeg barnebarnet hans. Det var enkelt å få henne til å forelske seg i meg.»

*

Jace stakk mobilen i lommen og gikk mot balkongdørene. Han hadde hørt en lyd fra suiten og sett en svak skygge gjennom en sprekk i gardinen, men da han kom inn, var det ingen der. Han la merke til esken med greske bakervarer og antok at en av hotellets ansatte hadde lagt den der. Han åpnet esken og smilte, sikker på at det var Eleanor som hadde bestilt de små, søte kakene. Baklava, loukoumades, og hans helt spesielle favoritt, kataifi – bittesmå kaker dynket i mandelsirup.

Jace drakk lite alkohol, og hadde aldri prøvd narkotika, men han hadde i et øyeblikks svakhet innrømmet for Eleanor at han likte søte kaker. Det var typisk henne å huske det. Han gned seg over haken og tenkte på forloveden sin og hvordan de hadde møttes. To måneder tidligere dro Jace på impuls til Pangalos Resort Hotel nord i Hellas. Det var første gang han var tilbake der siden han var elleve år gammel. De bitre minnene fra den gangen hadde vært overveldende. Minnet om hvordan foreldrene hans ble kastet ut fra eiendommen av Kostas’ sikkerhetsvakter gjorde ham fortsatt rasende.

Stedet hadde blitt renovert. Innvendig var det nærmest ugjenkjennelig, men da han gikk inn i lobbyen, hadde minnene likevel strømmet på. Han så  for seg foreldrene, stående hånd i hånd og ønsket gjestene velkommen. Det var den personlige atmosfæren som fikk gjestene til å komme tilbake år etter år. Foreldrene hans fikk alle til å føle seg som en del av familien.

Kostas hadde andre ambisjoner. Han ønsket å tiltrekke seg en annen type klientell. De superrike, som ønsket seg femstjerners luksus og var villig til å betale for det. Uenigheten mellom de to mennene hadde omsider ført til brudd i samarbeidet, og Kostas, som var støttet økonomisk av sin rike, engelske kone samt en gresk investor, tok over kontrollen, både økonomisk og praktisk. Jaces foreldre ble presset ut.

For seks måneder siden døde Kostas helt uventet. Til alles store overraskelse overlot han ansvaret for Gilpin Leisures hoteller til Eleanor. Selskapet eide blant annet det luksuriøse hotellet Francine’s i Oxford, samt Pangalos Beach Resort i Hellas. Eleanors eldre bror, Mark Buchanan, var blitt rasende over bestefarens valg. Eleanor utnevnte ham til administrerende direktør for Pangalos Beach, men ryktene som svirret sa at Mark var mer opptatt av kortspill enn å drive hotell.

Da Jace gikk forbi bassengområdet, la han merke til en ung kvinne som satt i en av solsengene med hodet bøyd over en bok. Han overhørte en av servitørene tiltale henne som Miss Buchanan. Det hadde fanget oppmerksomheten hans, og han så nøyere etter og gjenkjente Eleanor fra et bilde i en avis fra da bestefarens død ble annonsert. Mørkt blondt hår trukket tilbake fra et smalt ansikt, blek hud som var i ferd med å bli rød på skuldrene. Han la merke til de smekre bena og lot blikket gli over resten av henne. Den heldekkende badedrakten skjulte det meste, men de myke kurvene over hoftene og den svulmende bysten gikk ham ikke hus forbi. Merkelig nok fant han den tildekkende drakten mer tiltrekkende enn de minimale bikiniene de andre kvinnene rundt bassenget hadde iført seg.

Han hadde ingen plan da han satte seg i den ledige solsengen ved siden av hennes. Etter hvert fikk de kontakt, og de begynte å prate sammen. Han fulgte nøye med på ansiktet hennes da han presenterte seg, men så ingen reaksjon da han sa navnet sitt. Til hans store overraskelse var hun sjarmerende, om enn litt vel alvorlig. De sjeldne smilene hennes var utfordrende, og de velformede leppene var fristende. Han hadde kommet frem til at det kunne være praktisk å lære henne å kjenne, men ekteskap hadde ikke vært i tankene hans da han ble med henne på et cruise rundt Thasos og Lemnos. I løpet av turen hadde Eleanor vedgått at hun følte seg overveldet over ansvaret bestefaren hadde gitt henne. «Jeg vil så gjerne leve opp til forventningene hans, og håper han vil bli stolt av meg», fortalte hun Jace. «Han bygde opp Pangalos helt alene og oppnådde stor suksess helt på egen hånd.»

Jace hadde bitt tennene sammen da han hørte hvordan Kostas hadde omskrevet historien for barnebarnet sitt. Men det var tydelig at Eleanor elsket bestefaren sin, så han sa ingenting.

Jace var femten år da han fant farens kropp i bunnen av en klippe på øya. Utrolig nok var Dimitri fortsatt i live, og hans siste ord til sønnen var et innstendig ønske om at han måtte kreve tilbake familiens andel av hotellet, for morens skyld. I tjue år hadde hatet mot Kostas drevet ham, og ikke et øyeblikk glemte han farens siste ønske. Det var da det gikk opp for ham at Eleanor var hans eneste sjanse. Et ekteskap med henne ville gi ham muligheten til å kreve delt eierskap for Pangalos. Kostas ville ha snudd seg i graven om han visse hva Jace planla. Jace hadde smilt triumferende for seg selv ved tanken.

Planen var perfekt. Så enkel, tenkte han mens han gikk mot baren og skjenket seg en whisky. Han så på armbåndsuret. To minutter på sju. Eleanor ville komme hvert øyeblikk. Han var overrasket over at hun ikke hadde kommet allerede. Hun var så betatt av ham. Det hadde vært så enkelt å forføre henne. Han rynket brynene og tenkte tilbake på overraskelsen og gleden i øynene hennes da han fridde. Han hadde selvfølgelig ikke fortalt henne den egentlige årsaken til frieriet. Kostas hadde ødelagt farens liv. Hans og morens liv også. Jaces mål var nå i sikte. Ekteskapet med Eleanor var en pris han var beredt til å betale for å nå det målet.

Han tok grublende en slurk av glasset. Han hadde flere venner som var skilt. De fleste måtte gi fra seg en formue under skilsmissen. Nå var han takknemlig for at Katerina hadde avslått frieriet hans for så mange år siden. Det hadde svidd som pokker den gangen, og han hadde en stund vært dypt såret. Men avvisningen hennes hadde forsterket følelsen av svik han allerede følte i forhold til Kostas. Lojalitet var ikke så viktig lenger. Det var pengene som talte. Unntatt i dette tilfellet. For selv om Jace var mangemillionær, fantes det ingen annen måte å få tilbake Pangalos på enn å gifte seg med Eleanor. Så det var det han skulle gjøre. Det kom til å bli en god hevn, selv om Kostas aldri kom til å få vite det.

Eleanor … Han kjente en dyp forventning til kvelden som lå foran dem. Han visste at hun var klar. Lidenskapen i kyssene hennes hadde overrasket ham. Enda mer overraskende var det at det føltes som om han ikke kunne vente. Han ante at under den reserverte overflaten hennes lå det en lidenskapelig sensualitet, og han så virkelig frem til å bli kjent med den delen av henne.

Som Takis hadde poengtert, var ikke Eleanor den typen kvinne Jace vanligvis valgte å omgås. Han likte å holde kvinner på avstand. Han involverte seg ikke emosjonelt. Han planla å følge den planen når han giftet seg. Når han og Eleanor giftet seg, skulle han gi henne det luksuslivet hun var vant til og et raust bidrag ved skilsmissen, men ikke mer. Nå kjente han plutselig et stikk av dårlig samvittighet. Dette var tross alt noe hun ikke kjente til.

Igjen sjekket han armbåndsuret, før han tømte glasset. Noe av det han virkelig likte med Eleanor, var at hun alltid var punktlig. Hver gang han dro til London for å ta henne med ut, sto hun klar og ventet, ute av stand til å skjule hvor glad hun var for å se ham. Igjen kjente han et stikk av dårlig samvittighet. Han kom aldri til å elske henne. Ikke slik hun gjorde.

Det banket på døren. Han åpnet.

«Beskjed til deg, Monsieur Zagorakis», sa portneren som sto i døråpningen. «En pakke fra Mademoiselle Buchanan.»

Jace rynket brynene da han tok imot pakken. «Merci.» Han lukket døren og rev opp konvolutten. Den glitrende diamantringen falt ned i håndflaten hans. Beskjeden på det vedlagte kortet var kort.

Jeg vet hva du gjør og vil ikke gifte meg med deg.

Jace bet tennene sammen. Plutselig flommet følelsen av svik over ham, slik det hadde gjort da Katerina avslo giftermål for så mange år siden.  «Jeg kan ikke gifte meg med en kriminell», hadde Katrina leende sagt. «Du er sexy, Jace, men ikke en jeg ønsker å gifte meg med.» Ikke lenge etter fikk han høre at Katerina hadde giftet seg med en styrtrik mann gammel nok til å være faren hennes. Han leste beskjeden fra Eleanor og kjente en synkende følelse i magen. Hun visste. På en eller annen måte hadde hun funnet ut at han hadde kriminelt rulleblad.

Han hadde ikke sett noen grunn til å fortelle henne det. Det skjedde for lenge siden, og han hadde tatt sin straff.

Han stirret på diamantringen og bannet lavt. Uten å tenke, trev han til seg telefonrøret og slo romnummeret hennes. Hun svarte ikke. Han prøvde mobilen hennes, men samtalen gikk rett til svareren. Igjen bannet han, før han ringte resepsjonen, som kunne opplyse at Mademoiselle Buchanan hadde sjekket ut fem minutter tidligere.

Raseriet fløt som varm lava gjennom årene hans. Den nøye utformede  planen hans var gått i vasken. Alt handlet om hotellet, men likevel kjente han en synkende følelse i magen ved tanken på Eleanor. Hun hadde virket så forelsket. Likevel dro hun uten et ord. Hvorfor ga hun ham ikke sjansen til å forklare hvorfor han hadde sittet i fengsel? Svaret var åpenbart. Til tross for den enorme suksessen hans, kom han ikke unna fortiden. Han var tydeligvis ikke god nok for henne, tenkte han bittert.


1

Et år senere

Eleanor elsket å fly luftballong. Nå fløt den rolig av sted gjennom den stille luften. Hun kjente den skarpe morgenluften i nesen og solen mot ansiktet. Hun hadde tatt luftballong-sertifikatet seks måneder tidligere, og sammen med en annen pilot, Nigel, kjøpt en ballong.

Værforholdene var perfekte denne morgenen. Hun og Nigel og resten av mannskapet møttes før soloppgang. De fylte ballongen med varm luft, før Eleanor klatret opp i kurven, kablene ble løsnet fra bakken og ballongen steg langsomt opp mot himmelen. Morgendisen fordampet da solen sto opp, og utsikten over landsbygda i Oxfordshire krøp sakte og storslagent frem. I horisonten skimtet hun de vakre spirene fra universitetsbygningene, og under henne fløt Themsen som en glitrende, blå sløyfe gjennom de grønne jordene. Da ballongen fløt stille over en park, kunne hun høre en hund bjeffe, og den vakre morgensangen til en fugl.

Hun hadde allerede som barn fløyet i luftballong. På grunn av skoliose-diagnosen måtte hun bruke et stivt korsett for å hindre ryggraden i å kurve seg ytterligere, og derved hadde hun ingen mulighet til å drive med sport. Foreldrene hadde etterlatt henne hos besteforeldrene når de dro på skiferier og andre aktivitetsturer, og selv om hun lot som ingenting, var hun dypt såret. Skoliosen fikk henne til å føle seg annerledes, og på et vis trodde hun at foreldrene heller ikke elsket henne like høyt som søsknene Mark og Lissa. Bestefaren var den eneste som så ut til å forstå hva hun følte. En av gangene familien dro på ferie uten henne, hadde han arrangert en ballongtur. Hun husket ennå den første, utrolige turen. Hun glemte alle bekymringer når hun var oppe i luften.

Etter operasjonen ble hun i stand til å leve et mer normalt liv, men usikkerheten fra barndommen ble aldri borte. Etter at hun hørte Jace beskrive henne som en liten, grå spurv, hadde hun gått inn for å bevise for seg selv at han tok feil, og la all sin energi i å få oppfylt drømmen om å ta pilot-sertifikatet for luftballong.

Det å fly krevde fokus og konsentrasjon, og særlig i dag trengte hun distraksjonen. Det var nøyaktig ett år siden Jace fridde. Hun skulle ikke tenke på det. Hun skulle ikke gråte. Hun hadde grått mange nok tårer over Jace Zagorakis. I dag skulle hun nyte turen og ikke tenke på noe.

Noe fanget blikket hennes nede på bakken. Det glitret. Det var antakelig kun solen som traff et vindu, men synet vekket likevel minnet om forlovelsesringen Jace hadde gitt henne. Hun forsøkte å holde igjen tårene, men likevel begynte de å strømme nedover kinnene. Den svikefulle grekeren hadde knust hjertet hennes. Heldigvis hadde hun ikke fortalt noen om forlovelsen, som for øvrig måtte være verdens korteste, tenkte hun bittert.

Hun slapp vel egentlig billig fra det. Hvis hun ikke hadde overhørt Jace i den telefonsamtalen, ville hun ha ligget med ham i Paris. Og hun ville ha giftet seg med ham, totalt uvitende om planen hans. Alt han ville ha, var hotellet hennes på Sithonia. Hun strøk bort tårene sammen med tankene på den karismatiske Jace, og greide å nyte resten av turen.

Etter en time så hun seg om etter et passende sted å lande, for deretter å kontakte bakkemannskapene så de kunne møte henne der. Det krevde all hennes konsentrasjon å lande ballongen. Hun sank langsomt mot bakken og landet mykt etter noen minutter. Trygt nede, og da ballongen og utstyret var pakket bort, ga hun seg selv et mentalt klapp på skulderen. Hun hadde ikke tenkt på Jace på en hel time.

Det var bare mulig å fly ballong om morgenen eller på kvelden, når luften var mer kjølig og stabil. Allerede klokken ti var hun på vei tilbake til Oxford og Francine’s. Hotellet hadde fått navnet etter bestemoren, hvis familie kjøpte den historiske eiendommen og gjorde den om til et av Englands beste hoteller. Det siste året hadde Eleanor begravd seg i arbeidet. Bestefaren hadde snakket om å renovere det noe forfalne interiøret før han døde, men kom aldri så langt. Da Eleanor tok over ansvaret, satte hun i gang med arbeidet, som var temmelig omfattende. Hotellet holdt stengt i tre måneder mens arbeidet pågikk. Byggekostnadene hadde tatt en stor bit av Gilpin Leisures’ inntekter.

Ifølge broren Mark, som hun hadde gitt ansvaret for daglig drift av Pangalos, gikk det veldig bra med forretningene i Hellas. Siden bruddet med Jace hadde hun holdt seg borte fra stedet. Det var ingen grunn til at han skulle dukke opp der, men for å være på den sikre siden, hadde hun ingen planer om å dra til Hellas i nærmeste fremtid.

En eksklusiv, svart limousin sto foran inngangen til Francine’s da hun kjørte inn oppkjørselen til hotellet. Forretningene hadde tatt seg sakte, men sikkert opp etter nyåpningen, men PR-avdelingen hadde likevel startet en kampanje for å tiltrekke nye kunder. Forhåpentligvis ville eieren av bilen leie den dyreste suiten og bli der en måned, tenkte hun mens hun kjørte mot baksiden av hotellet og parkerte. En privat leilighet tilknyttet hotellet hadde vært hjemmet hennes siden foreldrene døde i en ulykke da hun var tolv. Hun og søsknene ble oppdratt av besteforeldrene som hadde bodd der. Hun skulle i et møte klokken elleve og løp raskt opp til rommet sitt for skifte klær. Deretter stakk hun innom kjøkkenet for å lage seg en kopp kaffe. Hun ble overrasket over å se søsteren, som vanligvis sov til etter tolv. Lissa bodde i London og kom sjelden til Oxford. Vanligvis kom hun kun når hun trengte penger.

Bestefaren hadde satt Eleanor opp som verge over fondet til søsteren frem til hun fylte tjuefem. Det hadde gjort forholdet mellom søstrene anspent.

«Hvor har du vært?» spurte Lissa og gjespet likegyldig. Hun ventet ikke på Eleanors svar, men fortsatte. «Det er en type her som vil treffe deg. Han sa ikke navnet sitt, men sier han har noe å gjøre med en hotellkjede i Hellas. Poseidon … eller Perseus, noe sånt.»

Eleanors hjerte hoppet over et slag.

«Jeg har hørt om Perseus-hotellene», sa hun stramt. Femten måneder tidligere hadde Takis Samaras kontaktet henne for å snakke om kjøp av Pangalos. Nå visste hun at han ble sendt av Jace. «Sa Mary noe mer om mannen?» Hun var overrasket over at sekretæren hennes ikke hadde bedt mannen om å booke en avtale.

Lissa ristet på hodet. «Han gikk ikke inn på hotellet. Han kom hit.» Hun gjorde en grimase. «Dørklokken vekket meg. Han insisterte på å få snakke med deg. Det var visst veldig viktig. Han venter i stuen.»

Eleanor trakk på skuldrene. «Jeg kan ikke skjønne hva han vil. Han kaster bort tiden her. Pappoùs’ siste ønske var at Pangalos skulle forbli i familien.»

«Og du gjør jo alltid det som Pappoùs vil», sa Lissa hånlig. «Selv da vi var barn, var kjedelige, lille Eleanor alltid pliktoppfyllende. Det var vel derfor han ga deg hele arven.»

Eleanor ignorerte Lissas hånlige tone. «Jeg tar ansvaret jeg har blitt tildelt på alvor. Det betyr ikke at jeg er kjedelig», svarte hun kort.

Lissa hevet øyenbrynet. «Du kler deg som en nonne, du går aldri ut, og du har aldri hatt et seriøst forhold til en mann.»

Eleanor bet seg i leppen. I den korte tiden hun var sammen med Jace var Lissa i California, der hun forsøkte seg som skuespiller, så hun visste ingenting om forlovelsen. Men kritikken av Eleanors klær var urettferdig. Hun så nedover seg selv. Svart skjørt, hvit bluse, svart cardigan og praktiske, svarte sko.

«Jeg kler meg profesjonelt», forsvarte hun seg.

«Dropp i hvert fall den kjedelige jakken», sa Lissa. «Grekeren der inne er litt av en kjekking. Han kommer ikke til å tiltrekkes av en som kler seg som moren hans.»

«Jeg er ikke interessert i å virke tiltrekkende», svarte Eleanor. Én svikefull greker var mer enn nok for henne. Hun kom aldri til å stole på en mann igjen.

Hun drakk opp kaffen og satte kursen nedover gangen. Utenfor stuen nølte hun kort, før hun gikk inn. Øynene hennes falt på den høye, ruvende skikkelsen som sto vendt mot vinduet. Hun gjenkjente ham umiddelbart. Han hadde hjemsøkt drømmene hennes altfor ofte det siste året.

«Du?» Luften kjentes som om den ble sugd ut av lungene hennes.

Jace Zagorakis snudde seg. Hun stirret. Han var fortsatt slående kjekk, men ansiktet virket hardere, kinnbena mer fremtredende. På denne avstanden virket øynene hans svarte, men hun visste at de var sjokoladebrune og omgitt av lange øyenvipper. Det tykke, mørke håret var velfrisert, men uregjerlige lokker la seg over skjortekragen. Den stramme kjeven uttrykte kompromissløshet.

Hun rettet ryggen og møtte blikket hans med en avmålt mine. I månedsvis etter bruddet hadde hun håpet at han ville kontakte henne, forklare at alt var en misforståelse og at han virkelig elsket henne. Men nå var det gått et helt år, og håpet hennes var gått over til sinne og bitterhet. Hun kjente trang til å snu seg og gå, men det var ikke aktuelt for den Eleanor hun nå var blitt. Hun lukket døren bak seg og gikk inn i rommet.

«Dette var en overraskelse, Jace. Og ikke akkurat gledelig.» Stemmen hennes var stø og selvsikker. Innvendig kjente hun seg som gelé.

Han gikk mot henne, men stoppet et par meter unna. Et skjevt smil lekte om leppene hans, men han gransket ansiktet hennes med et vaktsomt blikk.

«Jeg husker en tid da du alltid var glad for å se meg, Eleanor», sa han alvorlig. Den mørke, forførende stemmen fikk hjertet hennes til å hoppe over flere slag.

Hun rødmet ved tanken på hvordan hun hadde løpt ut for å møte ham de gangene han besøkte henne i Oxford. Hun hadde vært som en ivrig hundevalp som higet etter oppmerksomhet fra sin herre.

«Hva kan jeg hjelpe deg med?» spurte hun stramt.

«Jeg vil snakke med deg», svarte han og hevet et bryn.

«Jeg har mye å gjøre. Hvis dette er viktig, kan du avtale tid med min sekretær.» Hun stirret sint på ham. Hvordan våget han å komme brasende inn hit på denne måten? «Du mistet alle fordeler etter det du gjorde.» Hun greide ikke å dy seg.

Hun så et glimt av sinne i blikket hans, men det var borte på et øyeblikk. «Og hva var det egentlig jeg gjorde mot deg?»

«Ikke skap deg. Jeg hørte deg.» Nå skalv stemme hennes. «Jeg kom til rommet dit og overhørte samtalen din med Takis Samaras. Du fortalte ham at du giftet deg med meg for å få tilgang til bestefars hotell.»

«Aha, så det var du som la igjen de greske kakene», sa han lavt. Nå så han granskende på henne. «Og du smuglyttet til en privat samtale. Var det derfor du stakk av uten forklaring? Og lot meg sitte igjen og være bekymret for om deg gikk bra med deg.»

«Som om du brydde deg», sa hun hånlig. «Selvfølgelig var det derfor jeg dro. Tror du virkelig jeg ville ha blitt og latt som ingenting etter det? Etter at du … at du ikke …» Hun tidde brått å snakke og bet seg i leppen.

«At jeg ikke hva?»

Eleanor lukket øynene et sekund, før hun åpnet dem igjen og møtte blikket hans.

«At du ikke elsket meg», sa hun flatt.

Tausheten hans steg opp som en mur mellom dem og slukket siste rest av det lille håpet hun måtte ha hatt igjen. Hun følte seg som en idiot. Selvfølgelig kom han ikke hit for å erklære sin kjærlighet. Hun kjente en bitter, stikkende følelse i brystet.

«Jeg antar det ikke var en tilfeldighet at du kom til Pangalos heller», fortsatte hun stramt. «Du måtte ha visst at jeg var der. Men du bare lot som om du var interessert i meg.»

Han rynket pannen. «Det er helt feil. Jeg var der tilfeldig. Jeg kjente deg igjen da jeg så deg ved bassenget.»

«Jeg fortale deg at jeg skulle på cruise rundt øyene dagen etter. Var det tilfeldig at du sluttet deg til oss rett før avgang også? Jeg tror ikke det», svarte hun for ham. «Jeg tror du med hensikt planla å forføre meg. Planen videre var å få kontroll over Pangalos. Alt på grunn av en påstått feide mellom din far og bestefar.»

«Feiden skjedde, den var virkelig», sa Jace hardt. «Min far og Kostas var bestevenner før bestefaren din ble litt vel grådig. Han og de sleipe advokatene hans svindlet min far for hans halvdel av hotellet.» Nå fosset ordene ut av Jace. «Og det førte ikke bare til at min far gikk konkurs, eller at han og mor mistet alt de eide, inkludert hjemmet vårt.» Jace strammet kjeven. «Min far var sønderknust over at hans beste venn, som han hadde stolt på og som han var glad i, kunne svikte ham på den måten. Kostas ødela faren min. Knuste ham.»

«Så du bestemte deg for å knuse meg, var det derfor du gjorde det du gjorde?» Eleanors stemme skalv. «Du ville ta hevn for noe, noe jeg ærlig talt ikke tror skjedde. Min bestefar var en god mann. Han ville aldri ha gjort noe sånt. Men det du gjorde, er utilgivelig.» Hun ble overrasket da hun kjente at tårene nå fosset nedover kinnene. «Du utnyttet meg og det faktum at jeg var naiv og uerfaren. Jeg hadde ingen sjanse mot deg, en erfaren playboy.»

Luften mellom dem knitret av intens spenning. Han hadde kommet nærmere uten at hun merket det. Nå raget han over henne, nesten to meter gresk perfeksjon.

«Var du jomfru da du møtte meg?» Stemmen hans var inntrengende. «Du sa det som om det var i fortid. Betyr det at du ikke lenger er det?»

Hun knyttet nevene langs siden av kroppen og kjempet for ikke å slå ham. «Det har du ingenting med.»

*

Jace forsto ikke helt hvorfor han begynte å spørre henne ut om privatlivet henne. Enda mer uforståelig var det at han ble sjalu ved tanken på at hun hadde vært sammen med en annen mann. Det var ikke akkurat slik at de hadde vært elskere. Og selv om de hadde vært det, var det aldri noe problem for ham å gå videre etter et forhold. Han måtte innrømme at han hadde ønsket at forlovelsen ikke ble brutt, men det var kun fordi han ville ta over Pangalos. Var det ikke?

Jace kunne ha sverget på at han ikke følte noen form for eiertrang, men akkurat her og nå kjente han en overveldende trang til å ta henne i armene, trøste henne, kysse henne, besitte henne … Han måtte også innrømme for seg selv at han hadde likt oppmerksomheten fra henne året før. Da hun kom inn i rommet for noen minutter siden, hoppet hjertet hans over flere slag, og han kjente at han ble varm i hele kroppen.

Han mintes godt hvordan den heldekkende badedrakten hadde klynget seg til de myke kurvene hennes på yachten den gangen. Han ble tiltrukket av henne fra første stund. Den skjulte sensualiteten hennes … Det verket i hendene hans av undertrykt trang til å la dem gli over kroppen hennes. Kjemien mellom dem var fortsatt sterk. Det sydet under overflaten. Begjæret som skjøt gjennom ham nå, gjorde ham stiv i hele kroppen. Han hadde ikke følt seg så levende på et helt år. Hvis han kysset henne nå, kom hun til å smelte fullstendig, det var han sikker på.

«Du må ha fått deg en skikkelig god latter bak ryggen på meg,» sa hun lavt. «Jeg var vilt forelsket, men for deg var det bare en lek.»

Han visste ikke hva han skulle si. Skyldfølelsen la seg som en ubehagelig klump i magen. Han skulle så gjerne ha tørket bort tårene hennes, men visste at han hadde mistet den retten et år tidligere. Han hadde brukt henne. Han hadde sett en mulighet, og han hadde tatt den.

For sitt indre øye så han sin fars blodige, forslåtte kropp. Dimitri døde uten å avsløre om han hadde falt fra klippen, eller om han hadde hoppet.

«Det var aldri en lek for meg», sa han nå. «Det handlet om å vinne tilbake det din bestefar tok fra oss. Du var et utilsiktet offer.»

Hun trakk pusten hardt inn. «Din djevel.»

«Tro hva du vil, men jeg ville ha gått inn for å bli en god ektemann. Jeg hatet bestefaren din, men jeg ville ha behandlet deg godt.»

«Behandlet meg godt?» Øynene hennes ble nesten grønne når hun var sint, la Jace merke til. Nå var hun rasende. «Jeg er ingen hundevalp du kan trene opp og klappe på hodet når det passer deg.»

«Jeg har aldri tenkt på deg på den måten. Jeg likte at du var som du var, at du ikke holdt noe tilbake.» Han la merke til rødmen som bredte seg over ansiktet og halsen hennes. «Jeg tror du fortsatt vil ha meg.» Han tolket henne som en åpen bok. Enorme pupiller, rødmende hud, og pusten hennes som fikk brystene til å heve og senke seg. «Hvis jeg kysser deg nå, kommer du til å skyve meg bort?»

Hun rykket tilbake som om hun hadde brent seg. «Du våger ikke å røre meg. Bare tanken gjør meg kvalm.»

«Theos!» Jace dro hånden gjennom håret da Eleanor snudde seg bort og stilte seg bak sofaen. Han forsto ikke hvorfor han bare måtte utfordre henne på denne måten.

«Vennligst gå nå», sa hun stivt. «Det betyr ingenting hvorfor du kom. Jeg er ikke interessert.»

«Jeg er ganske sikker på at du vil høre det jeg har å fortelle deg angående Pangalos.» Han gikk over gulvet og satte seg ned i en lenestol.

«Du kaster bort tiden din, Jace. Betingelsen i testamentet hindrer meg i å selge hotellet.» Øynene hennes lynte. «Jeg ville uansett ikke ha solgt det til deg.»

«Hva er du villig til å gjøre for å holde broren din ut av fengselet?»

«Jeg skjønner ikke helt spillet ditt her, Jace, men jeg har ikke tenkt å falle for løgnene dine igjen.»

«Jeg har aldri løyet for deg», sa han indignert. Den foraktelige tonen i stemmen hennes sjokkerte ham.

«Du lot meg tro at du var forelsket i meg.»

«Sa jeg det noen gang?»

Hun stirret på ham. «Nei, du gjorde vel ikke det.» Stemmen hennes var lav. «Jeg trodde du var min skinnende prins. Nå vet jeg at du kun er en vanlig mann. Og ingen god mann heller.»

«Det du følte var seksuell tiltrekning», sa han mørkt og prøvde å ignorere skyldfølelsen. «Hvis du hadde giftet deg med meg, ville ikke Pangalos befunnet seg i det økonomiske uføre det nå er i.»

Eleanor ristet på hodet. «Jeg tror deg ikke. Min bror ville ha fortalt det om det var snakk om problemer.»

«Broren din er problemet.» Tålmodigheten hans begynte å bli frynsete. «Sett deg, Eleanor. Hør på meg. Pangalos sitter i dyp gjeld og kan gå konkurs i løpet av kort tid.»

Det fanget oppmerksomheten hennes. Hun gikk rundt sofaen og satte seg i det ene hjørnet, så langt borte fra ham som mulig.

«Det kan ikke være sant. Jeg snakket med Mark for noen dager siden. Hotellet er fullbooket resten av sommeren.»

«De fleste bookingene er pakkereiser, kjøpt gjennom reiseselskaper. Du vet like godt som meg at rommene ikke blir betalt på flere måneder. Dere har løpende utgifter, og de ansatte må få lønn. Det står et utestående skattekrav til den greske staten som Mark har unnlatt å betale. Hvis hotellet må slå seg konkurs, står du ansvarlig og vil bli tvunget til å selge alle verdier for å betale kreditorene.»

Eleanor var blitt blek. Nå spratt hun opp. «Dette er løgn. Du har ikke tilgang til konfidensiell informasjon om driften av hotellet.»

«Det kan se ut som om jeg vet mer enn deg», svarte han tørt. «En pålitelig kilde har gitt meg informasjonen, og jeg forstår det slik at du ga din bror ansvaret for å drive Pangalos.»

«Mark var helt knust da bestefar gjorde meg til enearving. Han er den eldste av barnebarna. Det ble antatt at han kom til å overta alt.» Hun sukket. «Jeg skjønner ikke hvorfor Pappoùs valgte meg. Avgjørelsen hans har gjort forholdet mellom oss søsken veldig anstrengt.»

«Jeg tror ikke Kostas brydde seg om det. Han var først og fremst forretningsmann. Jeg gjetter at han valgte deg fordi du er mer praktisk og fornuftig enn de andre to.»

«Du mener vel at jeg er kjedelig.»

«Jeg fant ingenting ved deg kjedelig da vi var sammen, pouláki mou.» Han ble varm ved minnet om de myke leppene hennes.

«Du sammenlignet meg med en grå spurv», sa hun anklagende. «Det var ikke noe ekte forhold. Du bare lurte meg til å tro det.»

Jace reiste seg, la merke til det bestemte uttrykk i øynene hennes. Kvinnen han hadde kjent for et år siden var sjenert og tilbaketrukket til å begynne med, men hun åpnet seg etter hvert. Nå så han hvordan han hadde såret henne. Angeren la seg igjen som en klump i magen. Han hadde ikke ment å såre henne og angret bittert. Men han skulle uansett ikke la dette distrahere ham. Målet var fortsatt å ta tilbake hotellet.

«Jeg foreslår at du kontakter broren din og ber om en forklaring. Den eneste måten du kan redde hotellet på nå, er å finne en investor villig til å ta på seg den enorme gjelden Mark har opparbeidet. Du trenger faktisk meg. Jeg er villig til å redde Pangalos i bytte for femti prosent eierskap.»

Øynene hennes lynte. «Tuller du! Det er uaktuelt. Selv om noe av det du sier er sant, noe jeg tviler sterkt på, vil jeg aldri gå med på å gi deg noe eierskap.»

Jace forsøkte å holde sinnet i sjakk. «Det eneste jeg ber om, er å få tilbake det som faktisk er mitt. Bestefaren din stjal min fars andel. Det er bare rettferdig at du gir det tilbake.»

«Livet er ikke rettferdig. Hvis det var det, ville jeg aldri ha møtt deg», sa Eleanor kaldt.

«Det kan du ikke mene», sa han lavt og kom litt nærmere. Den heftige pulsen hennes var synlig i halsgropen hennes. «Du må gjerne si til deg selv at du hater meg, men både du og jeg vet at det som var mellom oss var ekte.»

Han bøyde hodet ned mot henne, og hun snappet etter pusten. Et øyeblikk ønsket han bare å glemme den gamle feiden mellom familiene, som uansett ikke hadde noe å gjøre med ham og Eleanor. Hun trakk pusten og samlet seg.

«Pappoús overlot Pangalos til meg. Han stolte på meg. Jeg kommer aldri til å dele det med deg.»

«Aldri si aldri», sa han selvsikkert. Det kom etter hvert til å gå opp for henne at hun trengte hans hjelp. Han hadde ventet i over tjue år på å hevne faren. Han kunne vente litt til. Han trakk et visittkort ut av lommeboken og holdt det mot henne. Hun tok ikke imot det, så han la det på salongbordet. «Når du bestemmer deg for å be om hjelp, får du bare håpe jeg behandler deg bedre enn din bestefar behandlet min far.»

